На основу члана 41. став 10. Пословника Владе („Службени гласник РС", бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), Министарство државне управе и локалне самоуправе објављује

**ИЗВЕШТАЈ**

**о спроведеној јавној расправи о Нацрту закона изменама и допуна Закона о територијалној организацији Републике Србије**

Одбор за правни систем и државне органе, на седници одржаној 5. септембра 2019. године одредио је Програм јавне расправе о Нацрту закона о изменама и допунама Закона о територијалној организацији Републике Србије (у даљем тексту: Нацрт закона), на предлог Министарства државне управе и локалне самоуправе у складу са чланом 41. став 3. Пословника Владе.

Јавна расправа о Нацрту закона спроведена је у складу са усвојеним Програмом јавне расправе у периоду од 6. до 30. септембра 2019. године. Текст Нацрта закона је био званично доступан на сајту Министарства државне управе и локалне самоуправе [www.mduls.gov.rs](http://www.mduls.gov.rs/) .

У току трајања јавне расправе Нацрт закона је представљен на Округлом столу у Центру „Сава“ одржаном 25. септембра 2019. године у Београду.

Нацрт закона је добио подршку великог броја заинтересованих учесника.

На округлом столу учествовали су:

* Представници Министарстава државне управе и локалне самоуправе,
* Представници Републичког геодетског завода,
* Представници Републичког завода за статистику,
* Представници општина и градова,
* Представници СКГО и
* Представници других јавних институција.

Министарство државне управе и локалне самоуправе (у даљем тексту: Министарство) на Округлом столу је подестило све присутне да је поступак у вези са изменама и допунама Закона о територијалној организацији Републике Србије („Службени гласник РС“, бр. 129/07, 18/16 и 47/18), започео у октобру 2018. године, када је образована Посебна радна група за припрему Нацрта закона, да су у августу 2018. године све јединице локалне самоуправе обавештене да је потребно да доставе предлоге за измену и допуну овог закона до 31. августа 2018. године, као и да је 15. новембра 2018. године поново упућен допис свим јединицама локалних самоуправа да доставе скупштинску одлуку о покретању иницијаиве за промену, брисање, уношење новог или исправку назива насељеног места и катастарске општине или мишљење скупштине града/општине на предлог општинских управа или другог овлашћеног предлагача, као и мишљење Скупштине Аутономне покрајине Војводине за јединице локалне самоуправе са ове територије ове покрајине. Такође, Министарство је истакло да је основни разлог због којег је покренут тај што се промене у називима насељених места и катастарских општина спроводе изменом овог закона. Министарство је изнело податак да је Закон о територијалној организацији Републике Србије донет на крају 2007. године у условима хитности доношења сета закона који се тичу локаних самоуправа, у складу са новим Уставом Републике Србије и да у таквим условима није било могуће спровести припрему закона у довољном временском периоду, тако да постоји значајан број грешака у називима насељених места или катастарских општина. Један број грешака представљају словне грешке у називма које су пренете још из претходних закона који су донети или мењани у периоду од 1991. до 1998. године, а на које општине и градови нису указали да је потребно да буду исправљене. Неке од грешака су настале и код прелома текста закона за његово објављивање у Службеном гласнику РС.

Представник Сталне конференције градова и општина, који представља сталног партнера Министарству у свим законским пројектима који се тичу јединица локалне самоуправе у Републици Србији, на Округлом столу је указао да стоји на располагању градовима и општинама за све што је потребно како би заједнички добили тачан и квалитетан Нацрт закона.

На Округлом столу су изнете информације о томе да је у припреми овог закона Министарство у сталној комуникацији са Републичким геодетским заводом и Републичким заводом за статистику који, са своје имају одређене предлоге за измене назива.

Представници Републичког геодетског завода на Округлом столу су изнели информације о томе да завод има збирке назива насељених места и катастарских општина кроз историју и позвали градове и општине да у поступку преиспитивања ових назива, провере са својим службама за катастар непокретности које катастарске општине су формиране, које се гасе, а које су промениле назив. Такође, указали су на неопходност да се тим стручних лица детаљније посвети овом послу, пре него што Министарству достави предлоге за измену и допуну овог закона.

Предсавници Републичког завода за статистику су истакли значај овог закона и уношење тачних назива насељених места, за законито и успешно функционисање јединица локалне самоуправе.

На Округлом столу, локална самоуправа је поставила питање да ли је потребно да се просторно опише ново насељено место или само да се доставе називи насељених места, а Министарство је одговорио да је за овај закон од значаја назив насељеног места, с обзиром на то да се не бави просторном компонентом и да се приказ подручја врши у регистру просторних јединица.

На питање локалних самоуправа о називима насељених места и катастарских општина у статутима градова и општина, Министарство је одговорило да јединице локалне самоуправе, које су у својим статутима утврдиле исправне називе насељених места и катастарских општина и тиме приказале шта треба да се измени и допуни у овом закону, треба да доставе захтев скупштине који би се сматрао предлогом на измену и допуну овог закона.

Локална самоуправа је посталива питање да ли концепт закона може садржати правило да се за једно насељено место формира једна катастарска општина? Министарство је одговорило да то није реално, а Републички геодетски завод је то потврдио, графички приказао на Округлом столу подручја насељених места и катастарских општина и објаснио зашто се не може применити овај концепт.

На питање локалних самоуправа о промени назива јединице локалне самоуправе, Министарство је одговорило да је то могуће једино кроз измену овог закона, а то подразумева да скупштина јединице локалне самоуправе утврди промену назива насељеног места у којем је седиште јединице локалне самоуправе и промену назива јединице локалне самоуправе.

Министарство је истакло да се континурана сарадња наставља и након Округлог стола и позвало још једном све градове и општине да искористите ову прилику и предложе све оне промене које сматрају потребним, како би овај закон био ажуран и без грешака у називима насељених места и катастарских општина, јер измене и допуне овог закона имају за циљ да се он усклади са реалним стањем на терену, не само у погледу назива, већ и у погледу настанка нових или престанка постојања насељених места и катастарских општина.

Министарство државне управе и локалне самоуправе је примедбе, предлоге и сугестије достављене у току јавне расправе од стране градова и општина, а које су биле усмерене на уношење тачних назива насељених места и катастарских општина предложеног текста Нацрта закона и који су у духу концепта на којем се Закон заснива, прихватило и уврстило у текст Нацрта закона.

Београд, 20. октобар 2019. године